**Informatīvais ziņojums**

**par Latvijas Nacionālajā enerģētikas un klimata plānā 2021. – 2030.gadam iekļautā uzdevuma īstenošanu un saprašanās memorandu par kopīgu Igaunijas-Latvijas atkrastes vēja parka projekta īstenošanu**

1. **Līdzšinējais process**

Latvijas Nacionālajā enerģētikas un klimata plānā 2021. – 2030.gadam[[1]](#footnote-1) (turpmāk – NEKP 2030) ir nostiprināta apņemšanās un uzdevums periodā līdz 2030.gadam īstenot starpvalstu projektu atkrastes *(off-shore)* vēja parka būvniecībai.

Šāds uzdevums NEKP 2030 tika iekļauts, ņemot vērā vairākus apsvērumus. Latvija ir apņēmusies līdz 2030.gadam sasniegt 50% atjaunojamās enerģijas īpatsvaru kopējā enerģijas galapatēriņā. Tāpat Latvijai ir apņēmusies 2030.gadā nodrošināt Latvijas kopējo siltumnīcefekta gāzu (turpmāk – SEG) emisiju samazinājums pa 65%, salīdzinot ar Latvijas SEG emisiju apjomu 1990.gadā, tai skaitā Latvijai ir jānodrošina vismaz 6% SEG emisiju samazinājums darbībām, kuras nav iekļautas Eiropas Savienības Emisijas kvotu tirdzniecības sistēmā. Šāds Latvijas mērķis ir noteikts, lai kopīgi ar citām Eiropas Savienības dalībvalstīm Eiropas Savienība līdz 2030.gadam nodrošinātu 40% SEG emisiju samazinājumu salīdzinot ar 1990.gadu. Šo mērķu sasniegšanai būs nepieciešams palielināt arī no atjaunojamiem energoresursiem saražoto elektroenerģijas apjomu.

Vienlaikus saskaņā ar Eiropas Komisijas paziņojumu “Eiropas zaļais kurss”[1] un priekšlikumu Eiropas Parlamenta un Padomes regulai, ar ko izveido klimatneitralitātes panākšanas satvaru un groza Regulu (ES) 2018/1999 (Eiropas Klimata akts)[2], Eiropas Savienības kopējais SEG emisiju samazināšanas mērķis tiks palielināts un tiks noteikts pienākums Eiropas Savienībā līdz 2030.gadam samazināt SEG emisiju apjomu par 50%-55%, salīdzinot ar 1990.gada apjomu. Līdz ar to arī Latvijai noteiktais SEG emisiju mērķis tiks palielināts.

Analizējot atkrastes vēja parku attīstības iespējas Baltijas jūras reģionā, ir konstatēts potenciāls izmaksu efektīvai elektroenerģijas ražošanai, īstenojot starpvalstu sadarbības projektus[[2]](#footnote-2). Vienlaikus atkrastes vēja parku izveide veicinātu lielas jaudas elektroenerģijas ražošanas iekārtu novirzi tālāk no apdzīvotām vietām.

2019.gadā Igaunijas valdības pārstāvji uzsāka sarunas ar Latvijas pusi par iespējamu kopīgu atkrastes vēja parka projekta īstenošanu. 2019.gada decembrī ekonomikas ministram tiekoties ar Igaunijas ekonomikas un komunikāciju ministru, tika panākta konceptuāla vienošanās par šāda projekta īstenošanu. Sekojoši Ekonomikas ministrija, sadarbojoties ar Igaunijas Ekonomikas un komunikāciju ministriju, uzsāka darbu pie projekta īstenošanas. Kā pirmais solis tika identificēta nepieciešamība izstrādāt saprašanās memorandu, kurā iezīmēt projekta mērķi, nozīmi un būtiskākos īstenošanas principus un soļus.

Ņemot vērā minēto, Ekonomikas ministrija sadarbībā ar Igaunija Ekonomikas un komunikāciju ministriju ir izstrādājusi “Saprašanās memorandu par Latvijas un Igaunijas atkrastes vēja enerģijas kopprojektu enerģijas ražošanai no atjaunojamiem energoresursiem” (pielikums Nr.2), angliski *“Memorandum of Understanding for a joint Estonian-Latvian offshore wind project for generation of energy from renewable sources”* (turpmāk – Memorands) (pielikums Nr.1, angļu valodā), ko, sekojoši abu valstu valdību paustajam atbalstam, parakstīs Latvijas ekonomikas ministrs Jānis Vitenbergs un Igaunijas ekonomikas un infrastruktūras ministrs Taavi Aas.

Līdz šim īstenotā komunikācija un Memoranda parakstīšana ar Igauniju ir pirmais solis NEKP 2030 3.rīcības virziena “Ne-emisiju tehnoloģiju izmantošanas veicināšana elektroenerģijās ražošanā” 3.1. uzdevuma “Īstenot starpvalstu projektus atkrastes vēja parku izveidei (sadarbībā ar Lietuvu / Igauniju)” izpildē.

1. **Memorands**

Memorands atsaucas uz Eiropas Savienības (turpmāk – ES) klimata neitralitātes mērķi 2050.gadam un atzīst atjaunojamo energoresursu lomu un atkrastes vēja enerģijas nozīmes pieaugumu tā sasniegšanā. Memorandā tiek izcelti ieguvumi, ko sniedz reģionālā sadarbība, jo īpaši izmaksu samazināšanas potenciāls un apjomradīts ietaupījums (vidējo izmaksu samazinājums, pieaugot ražošanas apjomam). Tiek uzsvērta sadarbības pievienotā vērtība, kas ļaus saņemt papildu atbalstu no Eiropas Komisijas (turpmāk – EK). Tostarp šī sadarbība radīs iespēju pretendēt uz finanšu atbalstu no Eiropas Infrastruktūras Savienošanas Instrumenta līdzekļiem (turpmāk – CEF).

Memorandā tiek nosprausts mērķis veicināt Igaunijas un Latvijas kopīgu atkrastes vēja zonu attīstību un dot iespēju būvēt papildu atkrastes vēja enerģijas jaudas, lai:

* palielinātu atjaunojamās elektroenerģijas ražošanu un samazinātu siltumnīcefekta gāzu emisijas;
* veicinātu izmaksu efektīvu valstu ieguldījuma nodrošināšanu ES atjaunojamās enerģijas mērķa sasniegšanā;
* nodrošinātu ilgtspējīgu, drošu un pieejamu energoapgādi Igaunijā un Latvijā;
* veicinātu turpmāku starpsavienojumu attīstību starp valstīm;
* turpinātu elektroenerģijas tirgu integrāciju un palielinātu to efektivitāti;
* paaugstinātu elektroapgādes drošību reģionā.

Memoranda puses pauž apņemšanos atbalstīt tajā iekļauto plānoto pasākumu turpmāku izstrādi un īstenošanu un īstenot brīvprātīgu sadarbību saskaņā ar Memorandā noteikto pārvaldības un atbalsta struktūru. Memorandā uzsvērts, ka tas atspoguļo tikai politiskos nodomus. Memorands nenosaka jaunas juridiskas saistības un neaizstāj vai nemaina esošās juridiskās saistības attiecībā uz tām pusēm, kas parakstīs Memorandu vai trešajām personām. Memorands nepiešķir jaunas pilnvaras un neparedz nekādas finansiālas saistības, un visas saistības tiek izpildītas no esošajiem resursiem. Memorands nosaka juridiski nesaistošu ietvaru kopīgai atkrastes vēja parka projekta pārvaldībai un finansēšanai (turpmāk – Kopprojekts) starp Igaunijas Ekonomikas un komunikāciju ministriju un Latvijas Ekonomikas ministriju (turpmāk – Dalībnieki).

Kopprojekts ir apgabals vai vairāki apgabali, kas atrodas Igaunijas un Latvijas ekskluzīvajās ekonomiskajās zonās (EEZ) vai teritoriālajos ūdeņos, un kuri tiks attīstīti saskaņā ar šo memorandu un piedāvāti izsolē elektroenerģijas ražošanai atkrastes vēja parkos, kā arī tam nepieciešamā tīkla infrastruktūra, tostarp uz sauszemes. Saistītie pētījumi un analīze ir Kopprojekta daļa. Kopprojekts paredz vienas vai vairāk atkrastes vēja elektrostaciju attīstību ar kopējo elektrisko jaudu 700 līdz 1000 MW diapazonā. Kopprojekta atrašanās vieta tiks izvēlēta pēc piemērotu vietu Latvijas un Igaunijas ekonomiskajās zonās un/vai teritoriālajos ūdeņos priekšizpētes. Izvēlētajai atrašanās vietai jābūt abu valstu interesēs, ņemot vērā galvenokārt sociālekonomiskos aspektus, bet vērtējot arī elektriskos tīklus un citus valstiski svarīgus aspektus.

Kopprojekta mērķis ir vienmērīgi sadalīt visas izmaksas un ieguvumus starp valstīm, tiecoties uz 50/50 sadali. Tomēr precīzs izmaksu un ieguvumu sadalījums tiks noteikts, pamatojoties uz priekšizpētes un izmaksu un ieguvumu analīzes rezultātiem. Līgums par Kopprojekta ietvaros izveidotajām teritorijām tiks piešķirts vienam vai vairākiem vēja parkiem, kas vislabāk atbildīs noteiktajiem kritērijiem.

Memorandā tiek noteikts arī tā Dalībnieku sadarbības modelis. Dalībnieku sadarbība būs vērsta uz Kopprojekta īstenošanai nepieciešamo un labvēlīgo nosacījumu izveidi un saglabāšanu. Kopprojektu paredzēts izstrādāt un īstenot saskaņā ar Direktīvas 2018/2001[[3]](#footnote-3) 9. un 10. pantu.

Paredzēts izveidot valstu kontaktpunktus, lai veicinātu Kopprojekta īstenošanu un risinātu jautājumus, kas rodas tā īstenošanas gaitā. Igaunijas valsts kontaktpunkts būs Ekonomikas un komunikāciju ministrija vai arī tās izraudzītā iestāde. Plānots, ka Ekonomikas ministrijas izraudzītais Latvijas valsts kontaktpunkts būs Latvijas Investīciju un attīstības aģentūra (LIAA). Dalībnieki izveidos vadības grupu. Katru kalendāro gadu līdz 31.martam vadības grupai jāinformē memoranda Dalībnieki par projekta gaitu. Kopprojekta sagatavošanas fāzei nepieciešamo finansējumu Dalībnieki nodrošinās vienlīdzīgi.

1. **Turpmākais process**

Kā tas norādīts arī Memoranda 3.paragrāfa devītajā daļā, turpmāk Dalībnieki strādās pie:

1) ieguldījumu kapitāla mobilizēšanas, tostarp, izmantojot ES fondus, piemēram, CEF;

2) atkrastes vēja un tīklu projektu plānošanas un attīstības koordinēšanas, tostarp ārpus teritoriālajiem ūdeņiem, ieskaitot teritoriju kartēšanu un attiecīgo analīzi;

3) jūras datu pieejamības un savietojamības uzlabošanas plānošanai, ietekmes novērtēšanai, licencēšanai un darbībai;

4) labās prakses apmaiņas par teritorijas sagatavošanu, ieskaitot nesprāgušās munīcijas apstrādi;

5) atļauju piešķiršanas koordinētām procedūrām;

6) reģionālā tīkla un starpsavienojumu (*point-to-point*) plānošanas un attīstības koordinācijas uzlabošanas, lai radītu abpusēji izdevīgus risinājumus konkrētai reģionālai sadarbībai.

Ņemot vērā minēto, Ekonomikas ministrija lūdz Ministru kabinetu pieņemt zināšanai informatīvo ziņojumu un, ievērojot starp Dalībniekiem panākto vienošanos par saprašanās memoranda tekstu, atbalstīt, ka ekonomikas ministrs kā atbildīgais ministrs par enerģētikas jomu Latvijā paraksta Ekonomikas ministrijas un Igaunijas Ekonomikas un komunikāciju ministrijas saprašanās memorandu par Igaunijas un Latvijas atkrastes vēja projektu enerģijas ražošanai no atjaunojamiem energoresursiem noslēgšanu, kas ir Latvijas interesēm atbilstošs (*Memorandum of Understanding for a joint Estonian-Latvian offshore wind project for generation of energy from renewable sources* – pielikums Nr. 1).

Iesniedzējs:

ekonomikas ministrs J.Vitenbergs

Vīza:

valsts sekretārs E. Valantis

Dreijalte L., 67013273

Liga.Dreijalte@em.gov.lv

1. Skatīt: <https://likumi.lv/ta/id/312423-par-latvijas-nacionalo-energetikas-un-klimata-planu-20212030-gadam> [↑](#footnote-ref-1)
2. Skatīt: <https://op.europa.eu/en/publication-detail/-/publication/9590cdee-cd30-11e9-992f-01aa75ed71a1/language-en/format-PDF/source-107469700> [↑](#footnote-ref-2)
3. Eiropas Parlamenta un Padomes direktīva (ES) 2018/2001 (2018. gada 11. decembris) par no atjaunojamajiem energoresursiem iegūtas enerģijas izmantošanas veicināšanu (pārstrādāta redakcija), skatīt: <https://eur-lex.europa.eu/legal-content/LV/TXT/HTML/?uri=CELEX:32018L2001&from=EN> [↑](#footnote-ref-3)